IMH ย้ำแผนโต! ผุด “คลินิกเวชกรรม” 10 แห่ง Q4/65 รองรับคนไข้บัตรทอง-เงินสด
IMH ยกขบวนทัพออกบูธ mai FORUM 2022 มหกรรมรวมพลังคน mai ครั้งที่ 7 ประกาศการเติบโต เตรียมเปิด “คลินิกเวชกรรม IMH” กว่า 10 แห่งช่วง Q4 รองรับคนไข้บัตรทอง และคนไข้เงินสด 
IMH ยกขบวนทัพออกบูธ mai FORUM 2022 มหกรรมรวมพลังคน mai ครั้งที่ 7 ประกาศการเติบโต เตรียมเปิด “คลินิกเวชกรรม IMH” กว่า 10 แห่งช่วง Q4 รองรับคนไข้บัตรทอง และคนไข้เงินสด 
27 ต.ค. 2565

ดร.สิทธิวัตน์ กำกัดวงษ์ ประธานเจ้าหน้าที่บริหาร บริษัท โรงพยาบาลอินเมดิคัล แคร์ แอนด์ แล็บ จำกัด (มหาชน) หรือ IMH และประธานบริหาร โรงพยาบาล IMH ธนบุรี เปิดเผยว่า ภายในวันที่ 28 ตุลาคมนี้ บริษัทฯร่วมออกบูธงาน “mai FORUM 2022” ณ ห้องบางกอกคอนเวนชั่นเซ็นเตอร์ ชั้น 22 โรงแรมเซ็นทารา แกรนด์ แอท เซ็นทรัลเวิลด์ ภายใต้บูธเลขที่ 83
โดยภายในงานบริษัทฯเตรียมประกาศ ตอกย้ำการจัดกระบวนทัพใหม่ เพื่อเสริมศักยภาพให้กลุ่มโรงพยาบาล IMH เป็นโรงพยาบาลที่ครบวงจร ในการทำรายได้หลังโควิดเพิ่มขึ้น ภายใต้ key driver หลักจากการเปิด “คลินิกเวชกรรม IMH” กว่า 10 แห่ง ในไตรมาส 4/2565 เพื่อรองรับคนไข้บัตรทอง และคนไข้เงินสด และส่งต่อคนไข้โรคเฉพาะทาง มายัง โรงพยาบาล IMH ธนบุรี ได้อย่างมีประสิทธิภาพ
“ปัจจุบันโรงพยาบาล IMH ธนบุรี มีคนไข้ประเภท สิทธิบัตรทอง, สิทธิว่าง, สิทธิส่งต่อมีใบส่งตัว และได้ให้บริการคนไข้ประเภท สิทธิว่างที่ถูกยกเลิก รพ. รับส่งต่อ ทุกแห่ง ให้เข้ามาใช้บริการที่โรงพยาบาลฯ ได้เป็นจำนวนมาก ซึ่งคาดว่า การเปิดคลินิกดังกล่าว จะช่วยขยายศักยภาพของโรงพยาบาลฯ ให้รองรับคนไข้ได้เพิ่มขึ้นอีก” ดร.สิทธิวัตน์ กล่าว
ทั้งนี้ ในปัจจุบัน “คลินิกเวชกรรม IMH” จำนวน 3 แห่ง ประกอบด้วย คลินิกเวชกรรม IMH สุขสวัสดิ์ 36, คลินิกเวชกรรม IMH ราษฎร์บูรณะ 27, และ คลินิกเวชกรรม IMH วิเศษสุขนคร 25 ซึ่งได้รับอนุมัติให้ประกอบสถานพยาบาลเป็นที่เรียบร้อยแล้ว ส่งผลให้บริษัทฯเชื่อมั่นว่า ผลการดำเนินงานในไตรมาส 4/2565 นี้ จะมีรายได้เข้ามากว่า 150 ล้านบาท ซึ่งจะหนุนให้อัตราการเติบโตของรายได้หลังโควิดในปีนี้ปรับตัวเพิ่มขึ้นอย่างมีนัยสำคัญ